कोरोना: नए मामले घट रहे हैं और एक्टिव केस भी कम हुए, लेकिन मौतों के आंकड़े ने बढ़ाई चिंता
पिछले 24 घंटों के दौरान देशभर में 4.22 लाख से ज्यादा लोग ठीक हुए हैं और देश में कोरोना वायरस के एक्टिव मामलों में रिकॉर्ड 1.63 लाख की गिरावट आई है।
नई दिल्ली। देश में कोरोना वायरस के नए मामले कम हो रहे हैं और साथ में कोरोना से ठीक होने वाले लोगों की संख्या भी तेजी से बढ़ रही है जिस वजह से कोरोना वायरस के एक्टिव मामलों में तेजी से गिरावट आई है। लेकिन जो सबसे ज्यादा चिंता की बात है वह कोरोना वायरस की वजह से होने वाली मौतें हैं। मौतों का आंकड़ा कम होने के बजाय बढ़ता ही जा रहा है। पिछले 24 घंटों के दौरान देशभर में कोरोना वायरस की वजह से 4329 लोगों की जान चली गई है। अबतक इस वायरस से देश में 278719 लोगों की मृत्यु हो चुकी है। लेकिन कोरोना के कम होते केस कुछ हद तक राहत जरूर दे रहे हैं। केंद्रीय स्वास्थ्य मंत्रालय के अनुसार पिछले 24 घंटों के दौरान देशभर में कोरोना वायरस के 2.63 लाख नए मामले दर्ज किए गए हैं। लगातार दूसरे दिन नए केस 3 लाख से कम आए हैं। कोरोना मरीजों की पहचान के लिए पिछले 24 घंटों के दौरान 1869223 टेस्ट हुए हैं और उनमें 2.63 लाख लोग पॉजिटिव मिले हैं, यानि कोरोना वायरस का पॉजिटिविटी रेट भी घटकर 14.09 प्रतिशत तक आ गया है।कोरोना के सिर्फ नए मामले ही कम नहीं हो रहे हैं बल्कि कोरोना संक्रमित लोग तेजी से ठीक भी हो रहे हैं। पिछले 24 घंटों के दौरान देशभर में 4.22 लाख से ज्यादा लोग ठीक हुए हैं और देश में कोरोना वायरस के एक्टिव मामलों में रिकॉर्ड 1.63 लाख की गिरावट आई है। अब देश में कोरोना वायरस के एक्टिव मामले घटकर 33.53 लाख रह गए हैं। कोरोना के खिलाफ लड़ाई में वैक्सीन का टीकाकरण भी जारी है, पिछले 24 घंटों के दौरान देश में 15.10 लाख लोगों को वैक्सीन दी गई है। अबतक देश में 18.44 करोड़ लोगों को टीका लगाया जा चुका है। हालांकि अधिकतर को अभी वैक्सीन की पहली खुराक ही मिल सकी है। कुल 18.44 करोड़ में से सिर्फ 4.20 करोड़ को वैक्सीन की दोनों डोज मिल पाई है, 14.24 करोड़ को अभी पहली डोज ही मिली है।